भारत को चैम्पियंस ट्रॉफी मेजबानी मिलने के आसार  
भारतीय हॉकी महासंघ और हॉकी इंडिया के बीच करार को लेकर चैम्पियंस ट्रॉफी की मेजबानी छीनने वाला एफआईएच अपना फैसला बदल भी सकता है।
भारतीय हॉकी महासंघ और हॉकी इंडिया के बीच करार को लेकर भारत से चैम्पियंस ट्रॉफी की मेजबानी छीनने वाला एफआईएच अपना फैसला बदल भी सकता है। एफआईएच अध्यक्ष लिएंड्रो नेग्रे और खेलमंत्री अजय माकन के बीच मंगलवार को होने वाली मुलाकात से पहले सोमवार को आईएचएफ और हॉकी इंडिया के बीच बैठक हुई।  भारत से चैम्पियंस ट्रॉफी की मेजबानी छीने जाने की प्रमुख वजह वह पांच लाख डॉलर बताए जा रहे हैं जो एफआईएच के अनुसार पिछले साल दिल्ली में हुए विश्व कप के आयोजन से जुड़े हैं और भारतीय रिजर्व बैंक ने रोके हुए हैं।  हॉकी इंडिया के शीर्ष सूत्रों ने हालांकि बताया कि विश्व कप से जुड़े एक करोड़ 87 लाख रुपये टाइटल प्रायोजन और अंपायरों के हवाई टिकट के हैं जो एफआईएच के बकाया थे।  सूत्र ने कहा, एफआईएच अध्यक्ष नेग्रे के भारत आने से पहले ही वह रकम एफआईएच के खाते में पहुंच जाएगी लिहाजा वह कोई मसला नहीं है। चैम्पियंस ट्राफी की मेजबानी फिर मिलने की संभावना के बारे में हॉकी इंडिया के महासचिव नरिंदर बत्रा ने कहा, मुझे उम्मीद की किरण अभी भी नजर आ रही है। एफआईएच ने नए मेजबान की घोषणा नहीं की है। नेग्रे खेलमंत्री से मिलेंगे और हम उनसे पूछेंगे कि उन्हें किन बातों पर ऐतराज है। कई बार भाषाई समस्या के कारण भी गलतफहमी पैदा हो जाती है।